**มือถือเปื้อนเลือด (ตอนจบ)**

**กุลฉัตร ฉัตรกุล ณ อยุธยา (****kulachatakul@gmail.com****)**

**Chief Marketing Officer บริษัท มาร์เก็ตติ้งไดอ็อกไซด์ จำกัด**

 **แร่โคลแทน** มีสารทนความร้อน “แทนทาลัม” ที่ใช้ในโทรศัพท์มือถือนั้น เป็นแร่ที่พบมากในประเทศคองโก ได้กลายเป็นวัตถุดิบจำเป็นที่อยู่ใน โทรศัพท์มือถือ สมาร์ทโฟน คอมพิวเตอร์ เพลย์สเตชั่น แทปเลต ฯลฯ โคลแทนจึงกลายเป็น **ทองคำสีดำ black gold** และในขณะเดียวกันการเกิดสงครามคองโกครั้งที่ 2 ทำให้แร่สีดำชนิดนี้ กลายเป็นแร่สีเลือด **blood coltan** เพราะการลักลอบทำเหมืองและส่งออกโคลแทนกลายเป็นแหล่งหารายได้ที่เติมเชื้อไฟให้กับ African World War ในจำนวนประเทศทั้ง 8 ที่ติดหล่มสงครามและกองกำลังติดอาวุธกว่า 20 กลุ่มหลายกลุ่มหาผลประโยชน์จากพื้นที่คองโกที่ประเมินว่ามีแร่โคลแทนมากถึง 80% ของปริมาณโคลแทนในโลก กองกำลังประชาธิปไตยกลุ่มปลดปล่อยรวันดาหรือ FDLR ที่มีชาวฮูตูเป็นแกนนำ เป็นตัวอย่างที่เห็นชัดของการทำเหมืองแร่ในคองโกอย่างผิดกฎหมาย แม้จะต้องเสี่ยงจากการถูกปราบปรามจากรัฐบาลคองโก แต่ FDLR และอีกหลายกลุ่มก็เห็นว่ามันเป็นความเสี่ยงที่คุ้มค่าอยู่ดีเพราะแทนทาลัมเพียง 1 ปอนด์ทำเงินร่วมหมื่นบาท และแทนทาลัม 1 ปอนด์ เป็นได้ทั้งตัวเก็บประจุในโทรศัพท์มือถือเครื่องใหม่และแปลงเป็น AK-47 พร้อมกระสุนให้กับกองกำลังติดอาวุธ มิหนำซ้ำในกระบวนการร่อนแร่หาโคลแทนแรงงานที่ถูกบังคับให้ทำเยี่ยงทาส ก็คือเด็กๆคองโกซึ่งองค์การสหประชาชาติรายงานว่า ในบางพื้นที่ของคองโกในเด็ก 100 คนจะมี 30คน ที่ต้องใช้เวลาทั้งวันไปกับการแยกโคลแทนออกจากเศษหินอื่นๆเงินค่าจ้างไม่ถึง 35 บาท ต่อการหาโคลแทนให้ได้ 1 ปอนด์

 แม้ว่าบริษัทมือถือระดับโลก เช่น Nokia , Ericsson , Motorola , Acer จะออกมาปฎิเสธว่าแร่โคลแทนที่ใช้ในการผลิตของตนไม่ได้มาจากคองโก แต่มีซัพพลายเออร์ที่เชื่อถือได้หามาให้ ซึ่งการตรวจสอบเส้นทางของโคลแทนนั้นไม่สามารถบอกที่มาได้โดยตรง เพราะมีการลักลอบเอาออกนอกคองโกเข้าสู่ตลาดมืด และขายทอดต่อไปเรื่อยๆ อีกอย่างน้อย 10 ทอด กว่าจะไปถึงผู้จัดหารายใหญ่ ที่บริษัทบิ๊กๆเลือกเป็นคู่ค้าความพยายามทุกวิถีทาง เพื่อให้ได้วัตถุดิบมารองรับความต้องการการซื้อมือถือในตลาดโลกนอกจากจะมีส่วนสร้างประวัติศาสตร์เลือดให้กับอัฟริกาแล้วยังส่งผลร้ายต่อสัตว์ป่าด้วย เพราะในพื้นที่ๆขุดหาโคลแทน มันคือบ้านของ **กอริลล่าภูเขา** ที่เหลืออยู่บนโลกนี้ไม่กี่ร้อยตัวสัตว์ร่วมวงศ์กับมนุษย์ ที่แสนจะขี้อาย สุภาพ ไม่เพียงถูกพวกทำเหมืองคุกคามถิ่นที่อยู่เท่านั้น แต่ยังล่าเพื่อเอาหัวและอาจชำแหละนำเนื้อมากินด้วย

 พิษภัยของการเพิ่มจำนวนมือถือได้คุกคามชีวิตและทรัพยากรชาวแอฟริกันมาเป็นเวลานานจวบจนปัจจุบัน แต่กระนั้นอัตราการใช้มือถือก็ยังคงเพิ่มขึ้นอย่างน่ากลัวตามกระแสความต้องการโทรศัพท์เครื่องใหม่ของคนทันสมัยในยุค IT ประมาณการณ์กันว่าจำนวนคนบริสุทธิ์ที่ล้มตายลงในสงครามกลางเมืองคองโก ตั้งแต่ปี 2541-47 ซึ่งปี 2547 เป็นปียุติสงครามอย่างเป็นทางการ มีผู้คนล้มตายลงไปถึงราวๆเดือนละ 45,000 คน หรือ ปีละ 540,000 คน ซึ่งยังไม่รวมผู้หญิงอีกหลายหมื่นคนที่ถูกทารุณทางเพศ ดังนั้นในฐานะผู้ใช้มือถือในโลก จงอย่าให้ตัวเลขมือถือที่เพิ่มขึ้น 1,222,245,200,000 เครื่อง กับจำนวนคนบริสุทธิ์ 540,000 คนที่ล้มตายลงไปมีอัตราการเพิ่มขึ้นให้เป็นตัวแปรตามกัน หากเราลดความอินเทรนด์ของเราได้ ลดการตามเทคโนโลยีให้ทันสมัยนิยมได้ เราจะช่วยลดจำนวนผู้คนล้มตายได้เป็นจำนวนมาก จากข้อมูลดังกล่าวน่าจะพอมีเหตุผลพอหรือไม่ ที่เราควรจะรู้จักเพียงพอต่อการใช้เทคโนโลยีเครื่องมือสื่อสารอิเล็กทรอนิกส์และคอมพิวเตอร์ ด้วยการซื้ออุปกรณ์คอมพิวเตอร์ IT หรือโทรศัพท์เครื่องใหม่อยู่เรื่อยๆ ยิ่งเพิ่มการซื้อก็เปรียบเหมือนกับการฆ่าสัตว์ในคองโกและเบียดเบียนเพื่อมนุษย์ร่วมโลกโดยไม่ได้ตั้งใจ หากตระหนักรู้แล้ว ควรลดปริมาณการซื้อหาอุปกรณ์ที่เกี่ยวกับโคลแทนและหันมาใช้หลักประหยัดและเพียงพอ และหากเป็นนักการตลาดควรใช้หลักการตลาดด้วยการพยายามรณรงค์ใช้**วัสดุ “โคลแทน” รีไซเคิล** ให้มากขึ้น โดยสอดแทรกแนวคิดต่างๆเกี่ยวกับจริยธรรมเพื่อลดการมีมือถือมากกว่า 1 เครื่องหรือการนำมือถือเก่ามาแลกเปลี่ยนเครื่องใหม่เพื่อลดการขุดหาแร่โคลแทนในโลก จะเป็นวิธีการส่งเสริมการตลาดเพื่อสังคมที่ควรผลักดันให้เกิดขึ้นในวงการตลาดมือถือต่อไป

*จากหนังสือ “การตลาดไม่รู้จักพอ” ( Ending Marketing) โดย กุลฉัตร ฉัตรกุล ณ อยุธยา*

*สำนักพิมพ์โพสต์บุ๊ก*